{

**Mark Arm**, nado como **Mark Thomas McLaughlin** o 21 de febreiro de 1962, é o vocalista da banda de grunge Mudhoney. É tamén considerado o creador do termo *grunge* para describir o seu estilo de rock. A súa primeira banda, Green River, é unha das primeiras bandas deste estilo xunto con Malfunkshun, Soundgarden, Skin Yard, ou U-Men, entre outras. Tamén é o xerente do almacén do selo Sub Pop e anteriormente traballou en Fantagraphics Books.

Traxectoria
-----------

Arm naceu o 21 de febreiro de 1962 na base da Forza Aérea de Vandenberg en California, e medrou en Kirkland, Washington. De neno foi membro dos Boy Scouts. Graduouse no Bellevue Christian High School en Bellevue, Washington.

No ano 1985 Arm btivo o grao de inglés con énfase en escritura creativa pola Universidade de Washington.

### Primeiras bandas

Mark Arm entrou na escena musical de Seattle en 1980, despois de formar unha banda mentres aínda estaba no instituto chamada Mr. Epp and the Calculations. A banda non fixo o seu primeiro concerto ata 1981, facendo de abreconcertos de Student Nurse. Mark falaba de Mr. Epp como "a peor banda do mundo". En 1982 editaron o EP *Mohawk Man* e ao ano seguinte introduciron como segundo guitarrista a Steve Turner e editaron un casete. Mr. Epp and the Calculations separouse en 1984.

Despois do fin de Mr. Epp and the Calculations, Mark Arm e Steve Turner (que fixéranse grandes amigos) uníronse á banda Limp Richerds durante unhas semanas. Despois diso, Arm e Turner recrutaron a Jeff Ament, Stone Gossard e Alex Vincent para formar a banda Green River. Green River editou dous EPs e un álbum antes de separarse. Steve Turner deixou a banda para rematar os seus estudos, e Arm tivo que formar unha nova banda. Despois de que Turner volvese, eles retomaron o seu proxecto paralelo a Green River, The Thrown Ups.

### Mudhoney

Arm e Turner formaron, xunto co batería Dan Peters e o baixista Matt Lukin (antigo membro de Melvins), Mudhoney. En 1988 Sub Pop editou o primeiro sinxelo da banda, "Touch Me I'm Sick". Despois dunha longa xira e un EP, Mudhoney editou o seu álbum de debut, *Mudhoney*, en 1989. O seu seguinte traballo, *Every Good Boy Deserves Fudge*, chegou pouco despois, xusto antes do estoupido do grunge, grazas á edición do *Nevermind* de Nirvana. Na época, Sub Pop, a súa discográfica, estaba "ao bordo da quebra, tendo problemas para pagar a súa banda estrela, atrasando gravemente o lanzamento do álbum ata xullo de 1991". En 1992, a banda asinou por unha multinacional, Reprise Records, e editou *Piece of Cake*. O álbum non vendeu ben debido á combinación do son intransixente da banda e á sobresaturación do xénero; segundo Stephen Turner, no disco nótase "con que facilidade lles chegaran as cousas... as cancións estaban medio cocidas... e Mark non estaba no seu mellor momento".

Aínda que nunca alcanzaría a fama dalgúns dos seus contemporáneos, Mudhoney é unha das poucas bandas de grunge que continúan editando álbums. No 2002 editaron *Since We've Become Translucent*, no 2006 aparecería *Under a Billion Suns*, e o seu máis recente traballo, *The Lucky Ones*, foi editado en maio do ano 2008, a través do selo Sub Pop. A contribución de Arm e de Mudhoney á música grunge é realmente moi significante.

### Traballo en solitario e proxectos paralelos

Arm editou "The Freewheelin' Mark Arm" como un sinxelo en solitario no ano 1990. Foi vocalista e guitarrista na banda Bloodloss e vocalista no supergrupo de Seattle The Monkeywrench. Nesta banda tocaban ademais de Arm e o seu compañeiro en Mudhoney Steve Turner, Tim Kerr (Lord Hi Fixers, Big Boys, Poison 13), Tom Price (Gas Huffer) e Martin Bland (Bloodloss). Arm tamén apareceu coma convidade en varios álbums, sendo o máis destacable o EP de Alice in Chains *Sap*, editado en 1992.

En 1998 apareceu na banda sonora da película *Velvet Goldmine* con Ron Asheton, Mike Watt, Thurston Moore e Steve Shelley baixo o nome Wylde Ratttz.

No ano 2000 Arm, Turner, Peters, Scott McCaughey, Tom Price e Bill Henderson gravaron o álbum *The New Original Sonic Sound* baixo o nome The New Strychnines, formado por 16 temas coa lendaria banda dos 60 de Seattle The Sonics. O disco foi editado polo selo Book Records.

No 2004 xirou con MC5, suplindo a Rob Tyner na voz.

En 2013 cantou na versión do tema de The Scientists "Set It on Fire" para o álbum de Melvins *Everybody Loves Sausages*.

Notas
-----

1. ↑  *Mojo Magazine* "Nirvana: Spirit of '88" por Keith Cameron; agosto de 2008; p. 84
2. ↑  "Comics and Graphic Novels - Martin Bland sound art, Spring Cleaning Sale at Fantagraphics". *Fantagraphics Books*. 2013-10-29. Archived from the original on 29 de outubro de 2013. Consultado o 2023-04-08.
3. ↑  "Mudhoney 2 1993 Aloha Tower Hawaii Thurston Moore interviews Mark Arm backstage for Junk.". Consultado o 2023-04-08.
4. ↑  "Q&A with Mudhoney's Mark Arm: Laid-back guy, fired-up music". *The Seattle Times*. Consultado o 2023-04-08.
5. ↑  "Mudhoney: Articles: UW Daily, 2/11/99". *www.ocf.berkeley.edu*. Consultado o 2023-04-08.
6. ↑  Jocko Weyland (1984). *Revenge Against Boredom; Number 5; Honolulu, HI* (en English).
7. 1 2  *Mojo Magazine* "Come As You Are" por Michael Azerrad; agosto de 2008; p. 96

| * v
* c
* e
Mudhoney |
| --- |
| 
* **Mark Arm**
* **Steve Turner**
* **Dan Peters**
* **Guy Maddison**

* Matt Lukin
* Wayne Kramer
* Steve Dukich

 |
| Álbums de estudio | 
* *Mudhoney*
* *Every Good Boy Deserves Fudge*
* *Piece of Cake*
* *My Brother the Cow*
* *Tomorrow Hit Today*
* *Since We've Become Translucent*
* *Under a Billion Suns*
* *The Lucky Ones*
* *Vanishing Point*
* *Digital Garbage*
* *Plastic Eternity*

 |
| EPs | 
* *Superfuzz Bigmuff*
* *Boiled Beef & Rotting Teeth*
* *Five Dollar Bob's Mock Cooter Stew*
* *Buckskin Stallion Blues*

 |
| Directos e recompilatorios | 
* *Live Mud*
* *Superfuzz Bigmuff Plus Early Singles*
* *March to Fuzz*
* *Here Comes Sickness: The Best of the BBC*

 |
| Sinxelos | 
* "Touch Me I'm Sick"
* "Touch Me I'm Sick/Halloween"
* "Suck You Dry"
* "You Got It (Keep It Outta My Face)"
* "This Gift"
* "Here Comes Sickness"
* "Hate the Police"
* "You're Gone"
* "Let It Slide"
* "Suck You Dry"
* "Blinding Sun"
* "Into Yer Shtik"
* "Generation Spokesmodel"
* "Night of the Hunted"
* "Butterfly Stroke"
* "Sonic Infusion"
* "It Is Us"

 |

|  |  |
| --- | --- |
| Control de autoridades | 
* Wd: Q285341
* AllMusic: mn0000281729
* Discogs: 318766
* Europeana: ID
* IMDb: nm0035232
* MusicBrainz: ID
* TMDb: 101813

 |